REGULAMENTUL (UE) 2022/93 AL COMISIEI

din 20 ianuarie 2022

de modificare a anexelor II, III și IV la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru acrinatrin, fluvalinat, folpet, fosetil, izofetamid, „virusul mozaic pepino, tulpina europeană (EU), izolat cu virulență ușoară Abp1” și „virusul mozaic pepino, tulpina CH2, izolat cu virulență ușoară Abp2”, spinetoram și spirotetramat din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 5 alineatul (1) și articolul 14 alineatul (1) litera (a),

întrucât:

(1) Pentru acrinatrin, fluvalinat, folpet, izofetamid, spinetoram și spirotetramat, limitele maxime de reziduuri (LMR) au fost stabilite în anexa II la Regulamentul (CE) nr. 396/2005. Pentru fosetil, LMR-urile au fost stabilite în partea A din anexa III la regulamentul respectiv. Pentru „virusul mozaic pepino, tulpina europeană (EU), izolat cu virulență ușoară Abp1” și „virusul mozaic pepino, tulpina CH2, izolat cu virulență ușoară Abp2” nu au fost stabilite LMR-uri specifice în Regulamentul (CE) nr. 396/2005, iar substanțele respective nu au fost incluse în anexa IV la regulamentul respectiv, astfel încât se aplică valoarea implicită de 0,01 mg/kg prevăzută la articolul 18 alineatul (1) litera (b) din regulamentul respectiv.

(2) În contextul unei proceduri de autorizare a utilizării unui produs de protecție a plantelor care conține substanța activă acrinatrin pe piersici și ardei dulci/gogoșari, a fost transmisă o cerere, în conformitate cu articolul 6 alineatul (1) din Regulamentul (CE) nr. 396/2005, vizând modificarea LMR-urilor existente.

(3) În ceea ce privește substanța fluvalinat, o astfel de cerere a fost depusă pentru tomate și pepeni verzi. În ceea ce privește substanța folpet, o astfel de cerere a fost depusă pentru orz, ovăz și secară. În ceea ce privește substanța fosetil, o astfel de cerere a fost depusă pentru lămâi, lămâi verzi „lime”, mandarine și „infuzii din frunze și plante aromatice”, în urma utilizării fosfonaților de potasiu. În ceea ce privește substanța izofetamid, o astfel de cerere a fost depusă pentru fructe de rug. Pentru spinetoram, o astfel de cerere a fost transmisă pentru iarba-grasă. Pentru spirotetramat, o astfel de cerere a fost transmisă pentru praz, „ceapă de primăvară/ceapă verde și ceapă de tuns” și „miere și alte produse apicole”.

(4) În conformitate cu articolul 8 din Regulamentul (CE) nr. 396/2005, respectivele cereri au fost evaluate de către statele membre în cauză, iar rapoartele de evaluare au fost transmise Comisiei.

(5) Autoritatea Europeană pentru Siguranța Alimentară („autoritatea”) a evaluat cererile și rapoartele de evaluare, analizând în special riscurile pentru consumatori și, în cazurile în care era relevant, pentru animale, și a emis avize motivate cu privire la LMR-urile propuse (2). Autoritatea a transmis respectivele avize solicitanților, Comisiei și statelor membre și le-a pus la dispoziția publicului.

(6) În ceea ce privește substanța spinetoram la iarba-grasă, autoritatea a evaluat o cerere în vederea stabilirii unei LMR pentru salată și a emis un aviz motivat cu privire la LMR propusă (3). În acest cadru, autoritatea a evaluat trialurile privind reziduurile ținând cont de bunele practici agricole (BPA) cu privire la salată și a propus o LMR de 4 mg/kg În conformitate cu orientările existente ale Uniunii privind extrapolarea LMR (4), este adecvat să se stabilească LMR pentru iarbă-grasă la 4 mg/kg pe baza trialurilor privind reziduurile efectuate pe salată.

(7) Referitor la toate celelalte cereri, autoritatea a concluzionat că sunt îndeplinite toate cerințele privind datele și că modificările LMR-urilor solicitate de către solicitanți sunt admisibile în ceea ce privește siguranța consumatorilor în baza unei evaluări a expunerii consumatorilor aparținând la 27 de grupuri specifice de consumatori din Europa. Autoritatea a ținut seama de cele mai recente informații privind proprietățile toxicologice ale substanțelor. Nici expunerea pe toată durata vieții la aceste substanțe prin consumul tuturor alimentelor care le-ar putea conține, nici expunerea pe termen scurt ca urmare a unui consum mare de produse în cauză nu au indicat existența unui risc de depășire a aportului zilnic acceptabil sau a dozei acute de referință.

(8) În contextul aprobării substanțelor active cu risc scăzut „virusul mozaic pepino, tulpina europeană (EU), izolat cu virulență ușoară Abp1” și „virusul mozaic pepino, tulpina CH2, izolat cu virulență ușoară Abp2”, cererile privind LMR în sprijinul utilizărilor reprezentative la tomate în conformitate cu BPA în Uniune au fost incluse în dosarele rezumative, în conformitate cu articolul 8 alineatul (1) litera (g) din Regulamentul (CE) nr. 1107/2009 al Parlamentului European și al Consiliului (5). Cererile respective au fost evaluate de statul membru în cauză în conformitate cu articolul 11 alineatul (2) din regulamentul respectiv. Autoritatea a evaluat cererile și a formulat o concluzie privind evaluarea inter pares a riscului utilizării ca pesticid a substanțelor active respective (6). În acest cadru, autoritatea nu a considerat necesar să stabilească valori de referință pentru substanțele respective și a recomandat includerea virusului mozaic pepino, tulpina europeană (EU), izolat cu virulență ușoară Abp1 și a virusului mozaic pepino, tulpina CH2, izolat cu virulență ușoară Abp2 în anexa IV la Regulamentul (CE) nr. 396/2005.

(9) Pe baza avizelor motivate și a concluziilor autorității și ținând seama de factorii relevanți pentru subiectul în discuție, modificările respective ale LMR-urilor îndeplinesc cerințele articolului 14 alineatul (2) din Regulamentul (CE) nr. 396/2005.

(10) Prin urmare, Regulamentul (CE) nr. 396/2005 trebuie modificat în consecință.

(11) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Anexele II, III și IV la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 20 ianuarie 2022. Pentru Comisie Președintele Ursula VON DER LEYEN

(1) JO L 70, 16.3.2005, p. 1.

(2) Rapoarte științifice ale EFSA disponibile online: http://www.efsa.europa.eu:

Reasoned opinion on the modification of the existing maximum residue levels for acrinathrin in peaches and sweet peppers (Aviz motivat privind modificarea limitelor maxime de reziduuri existente pentru acrinatrin la piersici și ardei dulci). EFSA Journal 2021;19(7):6681.

Reasoned opinion on the modification of the existing maximum residue levels for tau-fluvalinate in tomatoes and watermelons (Aviz motivat privind modificarea limitelor maxime de reziduuri existente pentru tau-fluvalinat la tomate și pepeni verzi). EFSA Journal 2021;19(6):6646.

Reasoned opinion on the modification of theexisting maximum residue levels for folpet in barley, oat, rye and wheat (Aviz motivat privind modificarea limitei maxime existente pentru reziduurile de folpet la orz, ovăz, secară și grâu). EFSA Journal 2021;19(5):6578.

Reasoned opinion on the modification of the existing MRLs for potassium phosphonates in lemons, limes and mandarins and in herbal infusions from leaves and herbs (Aviz motivat privind modificarea limitei maxime existente pentru fosfonați de potasiu la lămâi, lămâi verzi „lime” și mandarine și infuzii din frunze și plante aromatice). EFSA Journal 2021;19(6):6673.

Reasoned opinion on the modification of the existing maximum residue levels for isofetamid in raspberries, blackberries and dewberries (Aviz motivat privind modificarea limitelor maxime de reziduuri existente pentru izofetamid la zmeură, mure și mure de câmp). EFSA Journal 2021;19(6):6677.

Reasoned opinion on the modification of the existing maximum residue levels for spirotetramat in leeks, spring onions and honey (Aviz motivat privind modificarea limitelor maxime existente de reziduuri pentru spirotetramat la praz, ceapă de primăvară/ceapă verde și miere). EFSA Journal 2021;19(3):6517.

(3) Reasoned opinion on the review of the existing maximum residue levels for spinetoram according to Article 12 of Regulation (EC) No 396/2005 [Aviz motivat privind revizuirea limitelor maxime existente pentru reziduurile de spinetoram în conformitate cu articolul 12 din Regulamentul (CE) nr. 396/2005]. EFSA Journal 2020;18(1):5997.

(4) Orientări tehnice privind cerințele documentare pentru stabilirea limitelor maxime de reziduuri, comparabilitatea trialurilor privind reziduurile și extrapolarea datelor privind reziduurile la produse de origine vegetală și animală (SANTE/2019/12752).

(5) Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (JO L 309, 24.11.2009, p. 1).

(6) Conclusion on the peer review of the pesticide risk assessment of the active substances Pepino Mosaic Virus, EU strain, mild isolate Abp1 and Pepino Mosaic Virus, CH2 strain, mild isolate Abp2 (Concluzia evaluării inter pares a riscului utilizării ca pesticid a substanțelor active virusul mozaic pepino, tulpina europeană (EU), izolat cu virulență ușoară Abp1 și virusul mozaic pepino, tulpina CH2, izolat cu virulență ușoară Abp2). EFSA Journal 2021;19(1):6388.